述韓柳詩
作者：釋智圓
朝代：宋

paragraphs: 退之排釋氏，子厚多能仁。
韓柳既道同，好惡安得倫。
一斥一以贊，俱令儒道伸。
柳州碑曹溪，言釋還儒淳。
吏部讀墨子，謂墨與儒鄰。
吾知墨兼愛，此釋何疏親。
許墨則許釋，明若仰穹旻。
去就亦已異，其旨由來均。
後生學韓文，於釋長狺狺。
未知韓子道，先學韓子嗔。
忘本以競末，今古空勞神。